CELEX: 32009D0355
Language: ro
Date: 2009-04-28 00:00:00
Title: 2009/355/CE: Decizia Comisiei din 28 aprilie 2009 de autorizare a introducerii pe piață a licopenului oleorășină provenit din tomate ca ingredient alimentar nou conform Regulamentului (CE) nr. 258/97 al Parlamentului European și al Consiliului [notificată cu numărul C(2009) 3036]

30.4.2009   
            
            
               RO
            
            
               Jurnalul Oficial al Uniunii Europene
            
            
               L 109/47
            
         
      DECIZIA COMISIEI
   
   din 28 aprilie 2009
   de autorizare a introducerii pe piață a licopenului oleorășină provenit din tomate ca ingredient alimentar nou conform Regulamentului (CE) nr. 258/97 al Parlamentului European și al Consiliului
   [notificată cu numărul C(2009) 3036]
   (Numai textul în limba engleză este autentic)
   (2009/355/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 258/97 al Parlamentului European și al Consiliului din 27 ianuarie 1997 privind alimentele și ingredientele alimentare noi (1), în special articolul 7,
   întrucât:
   
               (1)
            
            
               La data de 7 septembrie 2004, societatea comercială Ottaway & Associates Ltd a formulat, în numele societății comerciale LycoRed, o cerere către autoritățile competente din Regatul Unit de introducere pe piață a licopenului oleorășină provenit din tomate ca ingredient alimentar nou. La data de 30 iunie 2005, organismul competent de evaluare a alimentelor din Regatul Unit a emis raportul său inițial de evaluare, în care a concluzionat că licopenul oleorășină provenit din tomate este acceptabil a fi utilizat în gama de alimente propusă.
            
         
               (2)
            
            
               Comisia Europeană a transmis raportul de evaluare inițială tuturor statelor membre la data de 9 august 2005.
            
         
               (3)
            
            
               În cursul intervalului de 60 de zile prevăzut la articolul 6 alineatul (4) din Regulamentul (CE) nr. 258/97 s-au formulat obiecții motivate privind comercializarea produsului în conformitate cu dispoziția respectivă. Prin urmare, la 13 septembrie 2006 a fost consultată Autoritatea Europeană pentru Siguranța Alimentară (EFSA), care emis un aviz la 24 aprilie 2008.
            
         
               (4)
            
            
               În avizul respectiv, EFSA a concluzionat că licopenul poate fi folosit în siguranță ca ingredient alimentar pentru utilizarea propusă. Totuși, EFSA a ajuns la concluzia că ingestia de licopen de către consumatorul obișnuit se va situa sub doza zilnică acceptabilă (DZA), dar că unii consumatori de licopen pot depăși DZA.
            
         
               (5)
            
            
               Totodată, ca urmare a altor cereri referitoare la alte utilizări ale licopenului ca ingredient alimentar nou, EFSA a ajuns la aceeași concluzie. Așadar, este oportun a se stabili o listă a alimentelor pentru care folosirea licopenului este acceptabilă.
            
         
               (6)
            
            
               Prin urmare, este oportună colectarea de date privind ingestia pentru câțiva ani succesivi autorizării, pentru a revizui această autorizare în lumina oricăror informații suplimentare privind siguranța licopenului și consumul său. O atenție deosebită ar trebui acordată colectării datelor privind conținutul de licopen din cerealele pentru micul dejun. Totuși, această cerință, valabilă în temeiul prezentei decizii, se aplică utilizării licopenului ca ingredient alimentar nou, și nu utilizării ca și colorant alimentar, situație care intră sub incidența Directivei 89/107/CEE a Consiliului din 21 decembrie 1988 de apropiere a legislațiilor statelor membre privind aditivii alimentari autorizați pentru utilizarea în produsele alimentare destinate consumului uman (2).
            
         
               (7)
            
            
               În baza evaluării științifice, se consideră că licopenul oleorășină provenit din tomate respectă criteriile stabilite la articolul 3 alineatul (1) din Regulamentul (CE) nr. 258/97.
            
         
               (8)
            
            
               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DECIZIE:
   Articolul 1
   Licopenul oleorășină provenit din tomate, denumit în continuare produsul, ale cărui specificații sunt menționate în anexa I, se poate introduce pe piață în Comunitate ca ingredient alimentar nou destinat utilizării în alimentele enumerate în anexa II.
   Articolul 2
   Denumirea ingredientului alimentar nou, autorizat prin prezenta decizie, pe eticheta produsului alimentar care îl conține este „licopen oleorășină provenit din tomate”.
   Articolul 3
   Societatea comercială LycoRed instituie un program de monitorizare pe parcursul comercializării produsului. Acest program cuprinde informații despre cantitățile de licopen din alimente, astfel cum se specifică în anexa III.
   Datele colectate se pun la dispoziția Comisiei și a statelor membre ale UE, conform periodicității stabilite în anexa III.
   Utilizarea licopenului oleorășină provenit din tomate ca ingredient alimentar se revizuiește cel mai târziu până în 2014, ținându-se cont de eventualele noi informații și de un raport din partea EFSA.
   Articolul 4
   Prezenta decizie se adresează societății comerciale LycoRed Ltd, Hebron Rd., Industrial Zone, Beer Sheva 84102, Israel.
   
      Adoptată la Bruxelles, 28 aprilie 2009.
      
         
            Pentru Comisie
         
         Androulla VASSILIOU
         
         
            Membru al Comisiei
         
      
   
   
      (1)  JO L 43, 14.2.1997, p. 1.
   
      (2)  JO L 40, 11.2.1989, p. 27.
   
      ANEXA I
      
         Specificațiile pentru licopen oleorășină provenit din tomate
      
      DESCRIERE
      Licopen oleorășină provenit din tomate se obține prin extracție cu solvent din tomate coapte (Lycopersicon esculentum) urmată de îndepărtarea solventului. Este un lichid vâscos, limpede, de culoare roșie spre maro închis.
      COMPOZIȚIE
      
                  Licopen total
               
               
                  5-15 %
               
            
                  Din care licopen trans
                  
               
               
                  90-95 %
               
            
                  Carotenoizi totali (calculați ca licopen)
               
               
                  6,5-16,5 %
               
            
                  Alți carotenoizi
               
               
                  1,75 %
               
            
                  (Fitoen/Fitofluen/β-caroten)
               
               
                  (0,5-0,75/0,4-0,65/0,2-0,35 %)
               
            
                  Tocoferoli totali
               
               
                  1,5-3,0 %
               
            
                  Materie nesaponificabilă
               
               
                  13-20 %
               
            
                  Acizi grași totali
               
               
                  60-75 %
               
            
                  Apă (Karl Fischer)
               
               
                  Maximum 0,5 %
               
            
   
      ANEXA II
      Lista alimentelor în care se poate adăuga „licopen oleorășină provenit din tomate”
      
                  Categoria de alimente
               
               
                  Conținutul maxim de licopen
               
            
                  Băuturi pe bază sucuri de fructe/legume (inclusiv concentratele)
               
               
                  2,5 mg/100 g
               
            
                  Băuturi destinate compensării consumului energetic din cursul efortului muscular intens, în special la sportivi
               
               
                  2,5 mg/100 g
               
            
                  Alimentele destinate utilizării în dietele hipocalorice pentru scăderea în greutate
               
               
                  8 mg/înlocuitor de porție servită
               
            
                  Cereale pentru micul dejun
               
               
                  5 mg/100 g
               
            
                  Grăsimi și sosuri
               
               
                  10 mg/100 g
               
            
                  Supe, altele decât supa de tomate
               
               
                  1 mg/100 g
               
            
                  Pâine (inclusiv produse de panificație crocante)
               
               
                  3 mg/100 g
               
            
                  Alimentele dietetice pentru scopuri medicale speciale
               
               
                  În funcție de cerințele speciale de nutriție
               
            
   
      ANEXA III
      
         Monitorizarea după punerea pe piață a licopenului oleorășină provenit din tomate
      
      INFORMAȚII DE COLECTAT
      Cantitățile de licopen oleorășină provenit din tomate exprimate ca licopen puse la dispoziție de LycoRed clienților săi în vederea fabricării produselor alimentare finite care se vor introduce pe piața Uniunii Europene.
      Rezultate provenite din bazele de date privind punerea pe piață de produse alimentare conținând licopen adăugat, incluzând nivelurile de fortificare și mărimea porțiilor pentru fiecare aliment comercializat într-un stat membru.
      RAPORTAREA INFORMAȚIILOR
      Informațiile de mai sus se raportează Comisiei Europene o dată pe an, în perioada 2009-2012. Prima dată, la 31 octombrie 2010, pentru perioada de raportare 1 iulie 2009-30 iunie 2010; ulterior, pentru următorii doi ani, se ia în considerare aceeași perioadă anuală de raportare.
      INFORMAȚII SUPLIMENTARE
      Atunci când este cazul și dacă LycoRed dispune de date, se raportează și informațiile privind consumul de licopen ca și colorant alimentar sau ca ingredient în suplimente alimentare.
      În cazul în care dispune de date, LycoRed furnizează informații științifice noi în vederea reevaluării cantităților maxime de licopen care poate fi ingerat în condiții de siguranță.
      EVALUAREA APORTULUI DE LICOPEN
      Pe baza informațiilor colectate și raportate în modul descris mai înainte, LycoRed realizează o evaluare actualizată a aportului de licopen.
      REVIZUIRE
      Comisia consultă EFSA în anul 2013 în vederea revizuirii informațiilor furnizate de industria de profil.